ราคาทองคำทุบสถิติ ต่ำสุดรอบ2ปีครึ่ง
สงครามการค้าสหรัฐจีน ปะทุกระตุ้นแรงซื้อดอลลาร์ กดราคาทองร่วงทำสถิติใหม่ในรอบ 2 ปี 6 เดือนกว่า
4 ส.ค. 2561

สงครามการค้าสหรัฐจีน ปะทุกระตุ้นแรงซื้อดอลลาร์ กดราคาทองร่วงทำสถิติใหม่ในรอบ 2 ปี 6 เดือนกว่า
รายงานข่าวจากสมาคมค้าทองคำ แจ้งว่า วันที่ 3 ส.ค. ทองคำในประเทศปรับลง 100 บาท โดยทองแท่งรับซื้อบาทละ 19,000 บาท ขายออกบาทละ 19,100 บาท ทองรูปพรรณรับซื้อบาทละ 18,661 บาท และขายออกบาทละ 19,600 บาท ราคาต่างประเทศอยู่ที่ 1,203 ดอลลาร์สหรัฐ/ออนซ์ ค่าเงินบาท อยู่ที่ 33.37 บาท/ดอลลาร์สหรัฐ
บริษัท วายแอลจี บูลเลี่ยน อินเตอร์เนชั่นแนล แจ้งว่า ราคาทองคำปรับตัวต่ำสุดในรอบ 2 ปี 6 เดือนกว่า นับจากเดือน ก.พ. 2559 ที่ทองคำแท่งราคา ต่ำสุดอยู่ที่ 19,100 บาท
ทั้งนี้ ทองคำในตลาดต่างประเทศปิดปรับตัวลดลง 8 ดอลลาร์/ออนซ์ โดยรับปัจจัยกดดันสำคัญ ได้แก่ การแข็งค่าของสกุลเงินดอลลาร์ ท่ามกลางการคาดการณ์ว่าธนาคารกลางสหรัฐ (เฟด) จะปรับขึ้นอัตราดอกเบี้ยอีก 2 ครั้งในปีนี้
นอกจากนี้ ความตึงเครียดทางการค้าระหว่างสหรัฐและจีนที่ทวีความรุนแรงขึ้นอีกครั้งเป็นอีกประเด็นที่กระตุ้นแรงซื้อดอลลาร์ กดดันให้ราคาทองคำร่วงลงแตะระดับต่ำสุดในรอบกว่า 1 ปี บริเวณ 1,206.70 ดอลลาร์/ออนซ์